Komisijos direktyva 2003/82/EB
2003 m. rugsėjo 11 d.
iš dalies keičianti Tarybos direktyvą 91/414/EEB dėl standartinių frazių, nurodančių augalų apsaugos produktų specialios rizikos pobūdį ir saugos priemones
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2003/81/EB [2], ypač į jos 16 straipsnį ir 18 straipsnio 2 dalį,
kadangi:
(1) 1967 m. birželio 27 d. Tarybos direktyvoje 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo [3] su paskutiniais pakeitimais, padarytais Komisijos direktyva 2001/59/EB [4], reikalaujama, kad pavojingos medžiagos nebūtų pateikiamos į rinką, kol jos nėra paženklintos standartinėmis frazėmis dėl specialios rizikos (R frazės) ir standartinėmis frazėmis, susijusiomis su saugiu medžiagos naudojimu (S frazės).
(2) Direktyva 91/414/EEB numato kiekvieno augalų apsaugos produkto registraciją, remiantis kiekvienoje valstybėje narėje atliktu įvertinimu. Ta direktyva taip pat numato, kad valstybės narės turi užtikrinti, kad veikliosios medžiagos negali būti pateiktos į rinką, jeigu jos nėra suklasifikuotos, supakuotos ir paženklintos pagal Direktyvą 67/548/EEB.
(3) 1999 m. gegužės 31 d. Europos Parlamento ir Tarybos direktyva 1999/45/EB dėl įstatymų ir kitų teisės aktų, reglamentuojančių pavojingų preparatų klasifikavimą, pakavimą ir ženklinimą etiketėmis, suderinimo [5] su pakeitimais, padarytais Komisijos direktyva 2001/60/EB [6], taikoma augalų apsaugos produktams. Direktyva 1999/45/EB numato, kad tos direktyvos nuostatos nuo 2004 m. liepos 30 d. turi būti taikomos preparatams, priklausantiems Direktyvos 91/414/EB taikymo sričiai.
(4) Direktyva 91/414/EB numato, kad visa augalų apsaugos produktų pakuotė turi atitikti tam tikrus ženklinimo reikalavimus; inter alia, ant pakuotės standartinėmis frazėmis, parinktomis atitinkamai iš tų, kurios nurodytos tos direktyvos IV priede, turi būti nurodytas bet kokios specialios rizikos žmonėms, gyvūnams ar aplinkai pobūdis. Kadangi toks priedas dar neparengtas, tokių standartinių frazių sąrašą vertėtų įtraukti į tos direktyvos IV priedą.
(5) Direktyva 91/414/EEB numato, kad ant visos augalų apsaugos produktų pakuotės standartinėmis frazėmis, atitinkamai atrinktomis iš tų, kurios nurodytos tos direktyvos V priede, turi būti nurodytos saugos priemonės žmonėms, gyvūnams ar aplinkai apsaugoti. Kadangi toks priedas dar neparengtas, tokių standartinių frazių sąrašą vertėtų įtraukti į tos direktyvos V priedą.
(6) Direktyva 1999/45/EEB numato, kad tos direktyvos preparatų bendrieji klasifikavimo ir ženklinimo principai turi būti taikomi pagal kriterijus, nustatytus Direktyvos 67/548/EEB VI priede. Direktyvos 67/548/EEB VI priede nustatyti kriterijai, pagrįsti medžiagos prigimtinėmis savybėmis, gali neleisti pakankamai apibūdinti specialią riziką, galinčią kilti praktiškai naudojant augalų apsaugos produktus. Standartinės, specialią riziką apibūdinančios ir saugos priemones nurodančios frazės, nustatytinos Direktyvos 91/414/EEB IV ir V prieduose, turėtų leisti pakankamai apibūdinti specialią riziką, galinčią kilti praktiškai naudojant augalų apsaugos produktus, ir saugos priemones, kurių reikėtų imtis.
(7) Standartinės, specialią riziką apibūdinančios ir saugos priemones nurodančios, frazės, nustatytinos Direktyvos 91/414/EEB IV ir V prieduose, turėtų būti priskirtos atsižvelgus į valstybių narių atliktą tų produktų veikliosios (-iųjų) medžiagos (-ų) įvertinimą pagal tą direktyvą. Dėl to vertėtų, kad valstybėms narėms, įrašius atskirą veikliąją medžiagą į Direktyvos 91/414/EEB I priedą, būtų suteiktas tinkamas laikotarpis peržiūrėti esamus registruotus augalų apsaugos produktus ir įgyvendinti tos direktyvos IV ir V priedų nuostatas registruojant naujus augalų apsaugos produktus.
(8) IV ir V prieduose nurodytos suderintos frazės sudaro pagrindą parengti papildomas ir konkrečias augalų apsaugos produkto naudojimo instrukcijas pagal 16 straipsnio 1 dalies k, l, m ir n punktus.
(9) Turėtų būti pateikta ir suderinta augalų apsaugos produktų, savo sudėtyje turinčių veikliųjų medžiagų - mikroorganizmų, klasifikavimo ir ženklinimo schema.
(10) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 91/414/EEB IV ir V priedai yra įterpiami taip, kaip nurodyta šios direktyvos I ir II priedų tekstuose.
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 2004 m. liepos 30 d., įgyvendina šios direktyvos 1 straipsnį. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Valstybės narės peržiūri kiekvieno augalų apsaugos produkto, savo sudėtyje turinčio šios direktyvos III priede išvardytų veikliųjų medžiagų, registraciją.
Valstybės narės įgyvendina Direktyvos 91/414/EEB IV ir V priedų nuostatas kiekvienai šios direktyvos III priede išvardytai veikliajai medžiagai iki tam tikros datos, nustatytos joms įgyvendinti to priedo grafike.
Jeigu augalų apsaugos produktuose yra kelios veikliosios medžiagos, kurioms taikomos skirtingos įgyvendinimo datos, tinkama yra laikoma vėliausia data.
4 straipsnis
Ši direktyva skirta valstybėms narėms.
Priimta Briuselyje, 2003 m. rugsėjo 11 d.